Qırımda tintilgen eki adamnı Bağçasaraydaki mahkeme apiske aldı – Smedlâyev
14 aprel 2017, 11:03
Zair Smedlâyev, arhiv resimi
İşğal etilgen Qırımda Bağçasaray rayon mahkemesi, aprel 13 künü tintilgen eki qırımtatarına dair qarar aldı. Bunı Facebookta Qırımtatar Milliy Qurultayınıñ MSK reisi Zair Smedlâyev haber etti.
Onıñ bergen malümatına köre, Seydamet Mustafayevni 12 künge apis ettiler, Midat Mujdabayevni – 3 künge qapattılar.
Daa bir mahkeme aprel 14 künü keçirilip, Seydamet Mustafayevnen bağlı olacağı haber etile.
Smedlâyev: «Bügün saat 9.00 Bağçasaray rayon mahkemesinde Seydamet Mustafayevni mahküm etecekler. Onı yanvar 26 künü Seyran Saliyevte tintüv ötkerilgende teşkil olunğan mitingke qoşulğanında qabaatlaylar. Mahkemeci – Koşelev. Advokatlar bu qararğa itiraz bildirmege niyetliler», – dep qoştı.
Aprel 13-de saba Bağçasarayda Rusiye uquq qoruyıcıları Riza Mujdabayev (6-ncı mikrorayon) ve Seydamet Mustafayevniñ (7-nci mikrorayon) evinde tintüv keçirdiler. Vaqia şaatları uquq qoruyıcılar tarafından küç qullanılğanını ve ateş açılğanını bildireler. Sekiz qırımtatarı tutılğanı aqqında haber etile edi.
Soñra Bağçasaray rayon mahkemesi tutılğan bazı musulmanlarğa dair qarar çıqardı: olarğa para cezası ve apis etüvler tainlendi.
Rusiye uquq qoruyıcıları Qırımdaki tutuvlarnı «planlaştırılğan tedbirler» dep adlandırdı.
Qırım Muhtar Cumhuriyetiniñ prokuraturası Bağsaraydaki bu tintüv ve tutuvlarğa dair cinaiy iş açtı.
Ukraina Tışqı işler naziligi, dünya cemaatına muracaat etip Qırımda tintüvler sıqlaşqanı sebebinden Rusiyege basqını küçlendirmege çağıracağını bildirdi.